Virðulegur forseti . Það er sérstaklega það sem varðar það að telja starfsmenn kirkjunnar með embættismönnum . Það er það atriði sem ég vil fá nánari skilgreiningu á af hálfu frsm . meiri hlutans því að ég fæ ekki séð að þeir falli undir þann kvarða sem upphaflega er dreginn í frv. að vera hluti af æðstu stjórn ríkisins . Það væri kannski hugsanlegt að menn tækju biskup og vígslubiskup , en að fella alla presta landsins undir æðstu stjórn ríkisins eða öryggisgæslu ... ( Gripið fram í . ) Nú er fulltrúi hinnar geistlegu stéttar að skýra málið fyrir hv. frsm . þannig að nú fáum við vafalaust alveg ákveðið og skýrt svar við þessu því að þarna kom línan . En þetta tel ég alveg nauðsynlegt að sé rætt og skýrt . Hvernig í ósköpunum á að halda því fram að prestastéttin í landinu sé hluti af æðstu stjórn ríkisins eða öryggisgæslu ? Og hvers eiga prestar landsins að gjalda ? Ég veit að það hafa komið erindi en ég tel að þau séu ekki á skynsamlegum rökum reist þau erindi sem hafa komið frá hinum geistlegu fulltrúum í landinu .